時宰生日樂府四首 御燕曲
作者：周紫芝
朝代：宋

paragraphs: 新陽入谷春欲回，瑤池春早桃花開。
黄金三尺瑞獸暖，雲横霧繞珠簾垂。
碧腴分香自紫府，百壺流泉酒如許。
御厨排燕羅八珍，更飭梨園賜歌舞。
黄門宣詔天上來，歡喜時聞傳帝語。
紅鑾畫幕密護遮，參差吹竹凌丹霞。
雙成持觴萼綠勸，五雲遙望羣仙家。
仙家日月真長久，地久天長聖恩厚。
願公歲歲復年年，長带宮花飲宮酒。